Verpleegster ry 800 km deur die nag om pasiënte te helpSr Siebritz en Cally Williams (Foto: Verskaf) Twee pasiënte van Port Elizabeth wat gewag het vir ŉ nieroorplanting wat hul lewe sou red, het onlangs die oproep gekry waarvoor hulle al so lank bid: Daar is gepaste nierskenkers vir hulle albei gevind. Al probleem is dat hulle vroeg die volgende oggend in Kaapstad moet wees, aangesien die oorplanting slegs binne ŉ sekere tyd vandat die nier beskikbaar gestel is, gedoen kan word. “Nadat ons die nuus gekry het, het ons dadelik ŉ manier begin soek om Cally in Kaapstad te kry, want anders sou haar kans verlore raak,” het Mercia Heilbron wat een van die vroue, Cally Williams (25), se primêre versorger is, gesê. Sr. Salome Siebritz, ŉ verpleegster by National Renewal Care (NRC), wat gesorg het vir die pasiënte se akute dialise in Port Elizabeth, ken Williams al sowat vyf jaar lank, en het gewonder hoe die twee vroue op sulke kort kennisgewing in Kaapstad gaan kom. Sr Siebritz (tweede van links) saam met die NRC span (Foto: Verskaf) “Ek was by die huis die aand toe my kollega my gebel en die nuus gegee het. Ons het die logistiek bespreek van hoe die pasiënte betyds vir die oorplanting in Kaapstad gaan kom,” het Siebritz gesê. Die laaste vlug van die dag van Port Elizabeth na Kaapstad sou reeds binne 30 minute vertrek nadat die pasiënte in kennis gestel is van die skenkers. So, hulle het nie genoeg tyd gehad om die vlug te haal nie. “Daar was nie tyd om te verloor nie. Ek het onmiddellik vir Cally gebel om vervoerreëlings te tref, omdat ek bekommerd was dat sy die geleentheid gaan misloop. Ek het besluit ek sal haar sélf Kaapstad toe neem,” het sy gesê. Siebritz het ook die ander pasiënt, wat anoniem wil bly, genader en aangebied dat sy ook kan saamry. “Ek het die NRC gebel en gevra of daar kleinkasgeld is vir die petrol wat ons nodig het vir die 800 km. Die personeel het gesê hulle wil bydra tot die koste van die reis. Hulle het spontaan geld bymekaar begin maak, van die dokters tot die skoonmaakpersoneel. Selfs ŉ paar pasiënte was gretig om skenkings te maak om dié twee vroue in Kaapstad te kry,” het Siebritz gesê. Siebritz het vir Williams, haar tannie Mercia en die ander pasiënt om negeuur die aand opgelaai en die 800 km begin aanpak. Williams moes by Netcare Christiaan Barnard Memorial Hospitaal uitkom en die ander pasiënt by Groote Schuur Hospitaal. “Dit was ŉ groot verligting toe ons agterkom dat ons betyds is ná ons deurnag gery het,” het Siebritz gesê. Die geld wat ingesamel is om hul reiskoste te dek, het almal se verwagtings oortref en was ook genoeg om vir Williams ŉ vliegtuigkaartjie te koop toe sy uit die hospitaal ontslaan is. Vervoer vir die ander pasiënt is ook gereël. Vir meer inligting oor hoe om ŉ orgaanskenker te word, klik hier.